কাশ্মীরকে অশান্ত করার ছক, হিন্দুদের নিশানায় লস্কর

ওয়েব ডেস্ক: পাক মদতপুষ্ট জঙ্গি সংগঠন লস্কর-ই-তইবা (Laskar E Taiba) কাশ্মীরকে (Kashmir) ফের অশান্ত করার ছক কষছে বলে গোয়েন্দা সূত্রে খবর। সূত্রের দাবি, সংগঠনটি একটি ছায়া কাঠামো গড়ে তুলে নতুন করে জেহাদি কার্যকলাপ চালানোর পরিকল্পনা করছে। এই পরিকল্পনায় সংখ্যালঘু হিন্দু সম্প্রদায়কে নিশানা করার আশঙ্কাও উড়িয়ে দিচ্ছেন না গোয়েন্দারা।

সম্প্রতি পাক অধিকৃত জম্মু ও কাশ্মীরের একটি সভা থেকে লস্কর জঙ্গি আবু মুসা উসকানিমূলক বক্তব্য রাখে বলে অভিযোগ। সেই ভিডিও সমাজমাধ্যমে ছড়িয়ে পড়ার পরই নড়েচড়ে বসে নিরাপত্তা সংস্থাগুলি। গোয়েন্দাদের মতে, এ ধরনের বক্তব্যের উদ্দেশ্য তরুণদের উগ্রপন্থায় প্রলুব্ধ করা।

আরও পড়ুন: এবার উন্নত এআই চিপের উপর শুল্ক বসালেন ট্রাম্প! কেন?

ভিডিও প্রকাশ্যে আসার পর উপত্যকাজুড়ে নিরাপত্তা ব্যবস্থা জোরদার করা হয়েছে। শুরু হয়েছে চিরুনি তল্লাশি, খতিয়ে দেখা হচ্ছে সংশ্লিষ্ট ভিডিও ও তার উৎস। গোয়েন্দা মহলের মতে, সম্ভাব্য হামলার আশঙ্কা মাথায় রেখেই সর্বোচ্চ সতর্কতা অবলম্বন করা হচ্ছে।